Լոնդոն (Կանադա)

Չշփոթե՛լ Լոնդոն մայրաքաղաքի հետ:
Լոնդոն (), քաղաք Կանադայում` Օնտարիո նահանգի հարավարևմտյան մասում։ Տեղակայված է Թեմս գետի ափերին։ Ըստ 2011 թվականի մարդահամարի` բնակչությունը կազմում է 366 151 մարդ (արվարձանները հաշված` 474 786)։ Մեծությամբ 6-րդ քաղաքն է Օնտարիոյում և 10-րդը` Կանադայում։

Լոնդոնի հայտնի բնիկներ են դերասաններ Ռայան Գոսլինգը և Ռեյչել ՄաքԱդամսը, գեղասահորդներ Տեսա Վերտյուն և Սքոթ Մոիրը, հոկեյիստներ Ջո Թորնտոնը, Էրիկ Լինդրոսը, Ջեֆ Քարտերը, Գրեգորի Քեմբելը, Դրյու Դաուտին և Մայք վան Ռինը, երաժիշտ և փորձագետ Լես Սթրաուդը, երգիչ Ջասթին Բիբերը։

Պատմություն 
Քաղաքի տեղում միջնադարում եղել են մի քանի հնդկական բնակավայրեր։ Հնագիտական ​​պեղումները հաստատում են, որ մարդիկ այստեղ բնակվել են վերջին 10 հազար տարվա ընթացքում։ 1793 թվականին Վերին Կանադայի փոխգնդապետ Ջոն Գրեյվս Սիմկոն ընտրել է այս վայրը որպես Վերին Կանադայի ապագա մայրաքաղաք, որը նա մտադիր էր՝ ի պատիվ արքա Գևորգ 3-րդի անվանակոչել Ջորջինա։ Բայց նահանգապետ Գայ Կառլտոնը աննպատակահարմար է համարել մայրաքաղաքի կառուցումը խիտ անտառների մեջտեղում։

Առաջին անգամ Լոնդոնում բնակվել են եվրոպացիներ (1801-1804 թվականներ), իսկ 1826 թվականին դարձել է գյուղ։ 1845 թվականին խոշոր հրդեհը ոչնչացրել է բնակավայրի մեծ մասը, այնուամենայնիվ 1855 թվականին այստեղ արդեն բնակվել էր ավելի քան 10 հազար մարդ, և Լոնդոնն ստացել է քաղաքի կարգավիճակ։ Հետագայում Լոնդոնը ընդարձակվել է՝ կլանելով հարևան քաղաքները, և դարձել ամենամեծ բնակավայրը Օնտարիոյի հարավ-արևմուտքում։

Նախկինում Լոնդոն հասնելու համար, մեկուսացված լինելով նահանգի ավելի բնակեցված հատվածից, հարկավոր էր անցնել մի խիտ անտառ, որի համար Լոնդոնն ստացել է «Անտառային քաղաք» մականունը։

Բնակչություն 
Բնակչության 48,2 %-ը կազմում են տղամարդիկ, իսկ 51,8 %-ը` կանայք։ Բնակչության մեծ մասը Բրիտանական կղզիներից ներգաղթյալների հետնորդներ են, որոնց հաջորդում են գերմանացիները, ֆրանկ-կանադացիները, հոլանդացիները, իտալացիները, լեհերը, պորտուգալացիները, ուկրաինացիները, հնդկացիները։

Տնտեսություն և կրթություն 
Լոնդոնի տնտեսությունը զարգանում է լոկոմոտիվների, զրահատեխնիկայի, ապահովագրության և տեղեկատվական տեխնոլոգիաների հաշվին։ Կանադական «3M» ներկայացուցչությունը տեղակայված է Լոնդոնում։ Հենց այստեղ են գտնվում «Kellogg» և «Overland-Ford» ընկերությունները։

Կանադայի հնագույն համալսարաններից մեկը` Արևմտյան Օնտարիոյի համալսարանը, որը հիմնադրվել է 1878 թվականին, գտնվում է Լոնդոնում։

Կլիմա 

Լոնդոնին բնորոշ է խոնավ մայրցամաքային կլիման։ Ձմռանը սովորական են ձյան առատ տեղումները։ 2010 թվականի դեկտեմբերի 5-ից 9-ը ռեկորդային քանակությամբ ձյուն է տեղացել, և ձնաշերտի հաստությունը քաղաքի առանձին թաղամասերում անցել է երկու մետրից, դպրոցները, ձեռնարկությունները, ավտոբուսային տրանսպորտը հարկադրված են եղել մի քանի օր դադարեցնել իրենց աշխատանքը։

Քաղաքում մինչև այժմ գրանցված ամենաբարձր ջերմաստիճանը եղել է  (1918 թվականի օգոստոսի 16-ին), ամենացածրը՝  (1892 թ. հունվարի 20-ին)։

Քույր քաղաքներ 
Լոնդոնի քույր քաղաք է Չինաստանի Ցզյանսու նահանգի Նանկին քաղաքը։

Մշակույթում 
Ռեժիսոր Թոդդ Քեսսլերի «Քեյթ» ֆիլմի գլխավոր հերոսը երազում է մեկնել Լոնդոն։

Սպորտ 
Այս քաղաքում 1980 թվականի վերջին տեղի է ունեցել գեղասահքի աշխարհի պատանիների առաջնությունը։ 2013 թվականի մարտին քաղաքում կայացել է գեղասահքի աշխարհի առաջնությունը։ Այստեղ բազմիցս անցկացվել են գեղասահքի ազգային առաջնություններ։

Ծանոթագրություններ

Արտաքին հղումներ 
 Լոնդոնի լուսանկարներ

Կանադայի քաղաքներ
1826 թվականին հիմնադրված բնակավայրեր